Eleverne i 8.y har arbejdet med drømme og er sammen nået til enighed om følgende:

De synes, det er frygteligt, at så mange ældre er ensomme og dør alene, og det vil de lave om på. De har skabt en vision om, at alle mennesker skal have en ven, som kan hjælpe dem, når de føler sig alene.

Klassen har lavet et teaterstykke, som handler om, hvordan man som ung kan tage ansvar for, at ældre kan få sig en ven. De vil præsentere deres teaterstykke for lokalsamfundet, så andre kan få del i deres drøm.

På klassen undersøger og brainstormer eleverne lokalområdets muligheder og beslutter til sidst, at de gerne vil præsentere deres teaterstykke for beboerne på et plejehjem, fordi de efterfølgende gerne vil snakke med de ældre om, hvad deres drømme er.

Eleverne i 8.y vælger at kontakte plejehjemslederen ved at skrive et brev. Brevet bliver grundigt formuleret på klassen.

Eleverne får desværre afslag på forespørgslen, men med hjælp fra læreren mister eleverne hverken mod eller håb og vender tilbage til at undersøge mulighederne i lokalområdet. De finder frem til at kontakte lederen af nogle beskyttede boliger, og her er heldet med dem.

Eleverne får lov til at opføre deres teaterstykke på en café, hvor områdets ældre kan komme og spise aftensmad.

Klassen inddeles i to grupper:

Gruppe 1 udvikler en plan for afviklingen af teaterstykket: dato, tid, opsætning af kulisser, forplejning til alle mm. Gruppen er også i kontakt med caféens ansvarshavende vedrørende opførelsen.

Gruppe 2 skaber plakater og undersøger, hvor de kan hænge plakaterne op, så teaterstykket bliver markedsført. Derudover bliver der taget kontakt til lokale medier.

Under arbejdsforløbet samles klassen hver dag og informerer hinanden om, hvor langt de er i processen.

Teaterstykket bliver vist kl. 18.00 i cafeen, og efterfølgende er der fællesspisning og tid til en snak om det at være ældre og have en ven, som hjælper en, når man har brug for det.